Noin 92 000 kilometriä ajetun, 2008-mallisen Volvo V50:n moottorista kuului nakuttavaa ääntä ja mies vei auton korjaamoon.

Kuvituskuva.

Korjaamo etsi vikaa vikakoodien ja äänien perusteella ja päätyi ns. Forte-käsittelyyn ja suodattamien vaihtoon.

Korjaamokäynti maksoi 417 euroa.

Vika ei kuitenkaan poistunut. Itse asiassa toisessa korjaamossa käynti paljasti, että moottorissa on niin pahoja vaurioita, että moottori on vaihdettava.

Ääni johtui 2. sylinterin kiinni leikkaamisesta, kiertokangen vääntymisestä ja männän sulamisesta.

Auton omistaja vaati nyt ensimmäiseltä korjaamolta rahojaan takaisin, koska vikaa ei löydetty eikä korjattu. Korjaus oli siis hyödytön.

Korjaamo puolestaan totesi, että se oli toiminut ”vian haussa normaalikäytännön mukaisesti edeten kohta kohdalta”.

Asia päätyi lopulta kuluttajariitalautakuntaan. Lautakunta oli päätöksessään yksimielinen: korjauspalvelussa oli vikaa ja tehdyt toimet olivat turhia.

Lautakunta suositteli korjaamolle 417 euron maksamista takaisin auton omistajalle.